เร่งติดตั้งเครื่องสูบน้ำคลองบางขนาก ดึงน้ำจากคลองพระองค์ไชยานุชิต ตอนบนไปลงแม่น้ำบางปะกง
นายประพิศ จันทร์มา อธิบดีกรมชลประทาน เปิดเผยหลังลงพื้นที่ไปติดตามการติดตั้งเครื่องสูบน้ำบริเวณคลองบางขนาก จังหวัดฉะเชิงเทรา ว่า  ปัจจุบันยังคงมีน้ำท่วมบริเวณที่ลุ่มต่ำริมคลองพระองค์เจ้าไชยานุชิตตอนล่าง ในพื้นที่จังหวัดสมุทรปราการ ได้สั่งการสำนักเครื่องจักรกล  ติดตั้งเครื่องสูบน้ำ 6 เครื่องบริเวณประตูระบายน้ำบางขนาก ในอัตราระบายรวมกัน 60 ลูกบาศก์เมตรต่อวินาที ช่วยดึงน้ำจากคลองพระองค์ฯตอนบนผ่านคลองบางขนาก ก่อนระบายลงสู่แม่น้ำบางปะกงให้เร็วที่สุด ตามศักยภาพของคลอง โดยไม่ให้ส่งผลกระทบต่อพื้นที่ริมคลองบางขนาก นอกจากนี้ ยังได้ติดตั้งเครื่องสูบน้ำในคลองนครเนื่องเขต คลองประเวศบุรีรมย์ และคลองสำโรง เพื่อช่วยดึงน้ำจากคลองพระองค์ฯ ไปลงแม่น้ำบางปะกง เป็นการตัดยอดน้ำและลดปริมาณน้ำที่จะไหลผ่านลงสู่พื้นที่ตอนล่างบริเวณจังหวัดสมุทรปราการ ช่วยบรรเทาความเดือดร้อนให้กับประชาชน และให้สถานการณ์กลับเข้าสู่ภาวะปกติโดยเร็วตามนโยบายของท่านนายกรัฐมนตรี  พลเอก ประยุทธ์ จันทร์โอชา ที่มีความห่วงใยพี่น้องประชาชนที่กำลังประสบกับปัญหาน้ำท่วมอยู่ในขณะนี้